Klimaet, både værmessig og diplomatisk, vil bestemme retningen strømprisen tar fremover.

(Kristiansand, 1. desember 2021)

 **Etter fall i strømprisene gjennom oktober, har prisene snudd og gjennom november har strømprisene skutt i været. Årsakene er mange og kompliserte, men gasspris og europeisk prisnivå er nok hovedårsaken til de høye prisene.**

Mange prisområder i Norden satte ny toppnotering for snittprisen i november. Kristiansand, med en snittpris for november på 106,25 €/MWh, slo dermed marginalt den gamle månedsrekorden fra september i år. Oslo, Bergen, København og Jylland satte også nye toppnoteringer for måneds-snittpris.

For en måned siden så altså prisene ut til å ha toppet ut, men har nå snudd oppover igjen.

Kilde: Nord Pool

**Vi påvirkes av prisene i Europa**

Strømprisene har alltid latt seg bevege opp og ned i forhold til svingninger i været. Det ser vi fortsatt. Kanskje vi ser det i enda større grad nå enn tidligere, siden det er bygget ut enorme mengder med vindkraft både i Norden og Europa.

Det betyr at det på kalde og vindstille dager blir høyere strømpris, mens det på vindfulle milde dager vil bli lavere pris. Dette er daglige svingninger som vi er vant til, men som nå har forsterket seg og også gir store utslag ned på timenivå for prisene.

Den langsiktige snittprisen, som vi kan lese ut på ukesnivå, månedsnivå og for årsgjennomsnittet, er i større grad påvirket av det generelle prisnivået i hele markedet – ikke bare i Norden, men også i Europa. Europa har høye gass-, kull- og CO2-priser, dette gjenspeiler seg i de europeiske strømprisene. Prisene i Tyskland, Nederland, Frankrike m.fl. har innflytelse på de nordiske.

Den diplomatiske situasjonen mellom EU og Russland rundt gasshandel, samt mellom Russland og Ukraina med gassdistribusjon, har en større betydning for hvilken strømregning vi får her hjemme. Det virker som at gassprisen skal holde seg høy gjennom vinteren, og det vil dermed gjennom vannverdiene, påvirke forventningene for strømprisen her i Norden.

**Om Entelios**

Entelios tilbyr ren energi, spisskompetanse og teknologi som gjør det mulig for industriselskap, små og store bedrifter i næringslivet og offentlig virksomhet å bli ledende på klimavennlige energiløsninger.

Kjernevirksomheten er styring av og handel med fornybar energi i det nordiske og europeiske elektrisitetsmarkedet på vegne av våre kunder.

* Entelios Nordic har 72 ansatte fordelt på Oslo, Arendal, Kristiansand, Stockholm, Gøteborg og Helsinki.
* I Norden har Entelios ansvar for en kundeportefølje på over 20 TWh (årsforbruk til ca 1,3 millioner husholdninger)
* Selskapet tilbyr 100 % fornybar energi garanti til alle oppdragsgivere
* Entelios er et heleid datterselskap av [Agder Energi AS](https://www.ae.no/)